Jorma Komulainen kysyi, milloin isäni Kauko Huusko oli

* Ahovaaran Nuorisoseuran johtokunnassa?
* Ahovaaran Nuorisoseuran johtokunnan puheenjohtaja/esimies?
* Kuhmon Nuorisoseuran johtokunnassa?
* Kuhmon Nuorisoseuran puheenjohtaja?
* Muut luottamustoimet?
* Mistä isäsi kiinnostus alkoi näyttelemiseen?
* Missä näytelmissä esiintyi ja milloin?

**Kirjoittelin näistä asioista jotakin tähän.**

**Kiteellä alkoi koulu** sotien jälkeen. Kauko Huusko oli syntynyt 10.3.1933. Aluksi Kauko kävi toisen luokan. Sitten Kauko siirrettiin viidennelle luokalle. Sitten luokat 6,7,8. Koulu-urakan päättymisen jälkeen Kauko sai olla Ahovaaran koulun rakennustyömaalla töissä. Koulua rakennettiin vähän kiireellä ja sai olla ylitöissä. Yhden kuukauden palkaksi tuli 25.000 markkaa, näin isoa palkkaa Kauko ei sen jälkeen saanutkaan. Tauno Liuski oli vuotta vanhempi, joten Taunon tuntipalkka oli 10mk suurempi – se vähän harmitti.

**Kiteen koululla** tapahtui kaikenlaista. Esko Leinonen Kuuselasta toi kouluun jotain naposteltavaa aina mukanaan. Opettaja kysyi, että mitä se Esko syö. ”Glub. En mitään, minä jo nielasin.”

Kerran kuultiin, että kirkolla on urheilukilpailut ja sinne mentiin Erkki ja Kauko kävelemällä ja Esko pyörällä katsomaan niitä kilpailuja. Ajankohdasta ei ollut tarkkaa tietoa ja odotettiin ja odotettiin, että milloin kisat alkavat. Erkin kanssa lähdettiin jo kävelemään poispäin ja oltiin Korkeallamäellä tulossa takaisin kotiin. Esko tuli pyörällä ja sanoi, että nyt ne alkoivat. Ja eikun mentiin takaisin.

Koululaiset pitivät kuusijuhlia. Ihrasta valmistettu kynttilä valui käsille palaessaan ja käsiä poltti. Jonkin lehtihaastattelun mukaan Kauko esiintyi Seitsemän veljestä -näytelmässä Ahovaaran pirtissä 1940-luvulla.

**Ahovaaran Nuorisoseuran johtokunnassa?** Ahovaaran koulu oli toiminnassa suurin piirtein 1952-1968. Kauko Huusko oli syntynyt 10.3.1933 ja oli armeijassa Kontioniemen varuskunnassa panssaritorjuntatykillä ampumassa talvella 1953. Muun muassa muisteli, että oli armeijassa, kun Stalin kuoli 5.3.1953. Tämän jälkeen Kauko palasi Kuhmoon ja oli metsätöissä. Kauko ja Erkki ovat muistelleet metsätöitä Seppo Kärnän haastattelemina <https://www.youtube.com/watch?v=mdHUfl5S8PE>

**Etukäteistietona, Kuhmon näytelmäkerho** oli toiminnassa 1953-1959. Kerhossa oli aktiivisena muun muassa Jussi Koivusilta, joka tuli sotien jälkeen Kuhmoon rajamieheksi. Myöhemmin Jussi Koivusilta oli Kuhmossa talonmiehenä.

**Ahovaaran nuorisoseura** on perustettu 1950-luvun loppupuolella. Opintokerhon päiväkirja alkaa 26.9.1957, näitä voi selata sivustolla <http://www.integraali.com/muistelu/>   
Ahovaaran koululla oli opettajana Eero Heikkinen. Koululla oli opintokerhoja ja muuta. Varsinaiset nuorisoseuran kokousten pöytäkirjat lienevät jossakin, näitä ei ole vielä skannattuna esillä.

Irma Hannula (Kiteeltä, omaa sukuaan Irma Kähkönen) on kotisivullaan muistellut näytelmäkerhoja seuraavasti.

1959-1960 : Mukana Ahovaaran koulun lausuntakerhossa.Ohjaaja: Opettaja Maija Mäkinen. Esiinnymme mm. koko Kainuuta käsittävän Suvijuhlan avajaisohjelmassa. Ohjelma oli kooste Kanteletarta.

1960-1961: Mukana Ahovaaran nuorisoseuran näytelmäkerhossa, askartelukerhossa, kurssilla “Tunne itsesi, ymmärrä muita”. Näytelmäkerhossa opettelimme pieniä näytelmiä. Mm. Lemmen vekseli. Ohjaajana oli Maija Mäkinen

1961-1964: Näytelmäpiiri Ahovaaran nuorisoseura/ Kansalaisopisto. (Ahovaaran muorisoseura toimi myöhemmin nimellä Kuhmon nuorisoseura). Ohjaajana oli Jussi Koivusilta. Harjoittelimme esim. pikkujouluihin sopivia näytelmiä ja ohjelmia. 1962-1963: Ahovaaran nuorisoseuran opintokerhossa opiskelimme ja tentimme yhteiskuntatietoutta, ja toisena aineena oppikirjanamme oli muuttuva maaseutu“, (kirjoittanut Skyttä). 1963-1964: Opiskelimme aiheesta kotiseututyö. Aiheesta tentimme kaksi kirjaa. 1964 1966: Mukana Kainuun keskusammattikoulun kuorossa. Kuoron johtajana oli Sulo Kurkinen.

Lähde: <https://www.pikkuirkku.fi/etusivu/irma_hannula/harrastukset_ja_haaveet>

**Siis 1961-1964-tienoilla** Ahovaaran nuorisoseuralaiset olivat näytelmäkerhossa ja Jussi Koivusilta oli ohjaajana. Vuonna 1963 samaa porukkaa (Erkki Huusko, Kauko Huusko, Risto Rahikainen) oli mukana Kuhmon kirkolla Rykmentin murheenkryyni -näytelmän esityksissä. Mainostelevisio teki näytelmästä lyhennetyn 45 minuutin sovituksen, joka tuli televisiosta 1964. Näytelmää kun lyhennettiin, niin kaikkia kesällä esiintyneitä näyttelijöitä ei tarvittu mukaan. Ohjaaja Tuure Junttu kävi ohjaamassa kuhmolaisia Kuhmossa. Kun esitys oli hyvin harjoiteltu, kävivät kuhmolaiset Helsingissä, jossa näytelmä kuvattiin filmille. Mukana oli mm. Erkki Huusko ja Risto Rahikainen.

**Lehtijutun mukaan 22.11.1963** Kauko Huusko on ollut Ahovaaran nuorisoseuran esimies. <http://www.integraali.com/muistelu/muisteluita5_ahovaaran_ns_1963_kuhmolainen.jpg>

Vuosina 1964-1965 Kauko ei ollut kesäteatterin näytelmissä. Osa Ahovaaran kyläläisistä on muuttanut Etelä-Suomeen ym. Liekkö sen vuoksi Ahovaaran nuorisoseurakin hiljentynyt pikkuhiljaa. Ahovaaran koulu lakkautettiin 1968. Kesällä oli joku kunnan ihminen käynyt Aumalassa ja kysynyt, että onko tuo koulu toiminnassa. Kaukoa oli kysymys hieman ihmetyttänyt, että näinkö huonosti kunnan ihminen asian tietää. Koulun jo lakattua, kunnalta anottiin ja saatiin ainakin yhden talven osalta lupa järjestää koulurakennuksessa kylän tapahtumia.

Vuosina 1966 ja 1968 Kuhmon nuorisoseura esitti näytelmän Seitsemän veljestä. Kauko Huusko oli mukana Kolistimen ukkona.

**Kuhmon nuorisoseura** on perustettu 22.3.1961. Tästä löytyy tietoa Kauko Huuskon kirjoittamasta Kuhmon nuorisoseuran historiikista, joka löytyy sivulta <http://www.integraali.com/kuhmolaisteatteri/historiikki.pdf>   
Vuonna 2021 Kuhmon nuorisoseura viettää 60-juhlavuotta ja tätä on tarkoitus juhlistaa tekemällä jonkinlainen kirja ja järjestämällä tapahtumia, mm. näyttely.

**Vuosina 1969-1971** Kuhmon nuorisoseura esitti Unto Heikuran näytelmää Härkähäät. Kauko Huusko oli näytelmän pääosassa Juuso Hermanni Juntusena, joka puuhailee Sonniosuuskuntaa ja keittää pontikkaa. Näytelmä oli suosittu varsinkin ensimmäisenä kesänä ja tuntemattomat puhuttelivat Kaukoa Juusoksi.

Vuonna 1971 Kuhmossa kuvattiin Havukka-ahon ajattelija TV-sarja. Sarjassa on mukana kuhmolaisia näyttelijöitä, muun muassa Kauko Huusko.

Vuosina 1972-1973 Kuhmon nuorisoseura esitti Kettuvaari-näytelmän. Vuosina 1974-1975 Vartioitu kylä -näytelmän. Teatteriporukka kävi 1975 Mallorcalla reissussa.

Kauko Huusko oli Kuhmon nuorisoseuran puheenjohtajana 20 vuotta. Puheenjohtajakausi lienee alkanut 1973 tienoilla. Viimeinen puheenjohtajavuosi oli 1993. Tällöin Peter Pan -näytelmä menestyi vähän heikommin. Sitten vuonna 1994 Tuomo Määttä ryhtyi Kuhmon nuorisoseuran puheenjohtajaksi. Nyt 2021 Tuomo Määttä on taas Kuhmon nuorisoseuran puheenjohtaja.

Kauko Huusko oli iloinen, että sai Hermannin arvonimen nuorisoseuratoiminnasta.  
Samoin Kauko Huusko sai nuorisoseurojen kultaisen ansiomerkin. Merkki ei ole kärsinyt inflaatiosta, kyseisenä vuonna merkkejä jaettiin Suomessa kaksi.

**Siis tiivistettynä**

* Ahovaaran Nuorisoseuran johtokunnassa? (ei ole selvyyttä, pitäisi selata papereita)
* Ahovaaran Nuorisoseuran johtokunnan puheenjohtaja/esimies? (ainakin 22.11.1963)
* Kuhmon Nuorisoseuran johtokunnassa? (ehkä ajanjaksolla 22.3.1961-1973 jossakin vaiheessa)
* Kuhmon Nuorisoseuran puheenjohtaja? (1973-1993)
* Mistä isäsi kiinnostus alkoi näyttelemiseen? (omana kouluaikana. Myöhemmin Ahovaaran nuorisoseuran näytelmäpiirissä, jota veti Jussi Koivusilta. Sieltä Jussin houkuteltua Kuhmon nuorisoseuran näytelmiin 1963 alkaen. Lopullisesti päärooli 1969 Härkähäät-näytelmässä. Siitä seuraavat 25 vuotta eteenpäin.)
* Missä näytelmissä esiintyi ja milloin?

Kauko Huusko esiintyi näytelmissä 1963-1993. Graafi Kuhmon nuorisoseuran näyttelijöistä <http://integraali.com/teatteriluonnoksia/nv/nayttelijat-vuodet.svg>

Siis Kauko oli näytelmissä

* 1963 Rykmentin murheenkryyni
* 1966 Seitsemän veljestä
* 1968 Seitsemän veljestä
* 1969 Härkähäät
* 1970 Härkähäät
* 1971 Härkähäät
* 1972 Kettuvaari
* 1973 Kettuvaari
* 1974 Vartioitu kylä
* 1975 Vartioitu kylä
* 1976 Peräkylän profeetta
* 1977 Kylän viimeinen nainen
* 1978 Kylän viimeinen nainen
* 1979 Viekää tuhkatkin pesästä
* 1980 Kun ruusut kukkivat
* 1981 Putkinotko (ensimmäinen näytelmä, josta on kameralla kuvattu tallenne olemassa)
* 1982 Vetelys
* 1983 Ruoska ja rakkaus
* 1984 Ikiliikkuja
* 1985 Härkähäät
* 1986 Opri ja Oleksi
* 1987 Tervetuloa Kälkyälle Mr.Woodson
* 1990 Nuori mylläri
* 1991 Vaahteramäen Eemeli
* 1992 Mimmi Paavaliina
* 1993 Peter Pan

Lisäksi tallenteet olemassa

* 1971 Havukka-ahon ajattelija -TV-sarja (Kauko mukana noin 3min) (voi ostaa netistä, 10€)
* 1975 Yli nollarajan -filmi, joka oli osa näytelmää (ei digitoitu)
* 1978 Vartioitu kylä -elokuva (voi ostaa netistä, 10€)

Ahovaaran kylältä on olemassa joitakin tallenteita

* Tervatynnyrin tekeminen, 1986, <https://www.youtube.com/watch?v=ZOrGRFvNkEs>
* Tervahaudan poltto 1.-5.8.1986 <https://www.youtube.com/watch?v=ZQNzn4UwT5s>

**Muut luottamustoimet?**

Kauko Huusko syntyi 10.3.1933. Isänsä oli Aleksanteri Huusko (maanviljelijä, hevosrahdin ajaja). Äitinsä oli Hanna Huusko (maatalon emäntä, omaa sukuaan Meriläinen, Sotkamon Korvanniemeltä). Aleksanteri kuoli verenmyrkytykseen 8.8.1948, kun Kauko oli 15-vuotias.

Aumalasta vanhemmat tytöt olivat jo maailmalla ja piikomassa (Rauha Heikkinen, Rauni Piirainen, Helmi Huusko). Aumalassa asui Helvi, Sirkka, Kauko, Erkki ja Eeva. Eeva on syntynyt 1940 ja asuu nykyään Etelä-Suomessa. Siis Hanna ja viisi lasta. Kaukokin meni pikkuhiljaa metsätöihin, kun ei ollut muutakaan ja piti rahaa tienata. Luonnollisesti sosiaaliturva ja muista huolehtiminen on ollut Kaukolle tärkeää. Omassa lapsuudessa on ollut puutetta. On halunnut auttaa muita.

Kauko oli silloin tällöin kunnallisvaalien ehdokkaana sosiaalidemokraattien listalla. Ei päässyt koskaan läpi.

Kauko oli keskusvaalilautakunnassa. Muun muassa vuonna 1978 oli kunnallisvaalit Kuhmossa.

Kauko oli KELA:n sosiaalilautakunnassa tms. kymmeniä vuosia. Lautakunta päätti, myönnetäänkö puutteesta kärsiville avustuksia ym. Lautakuntalaisilla oli vaitiolovelvollisuus ja näistä asioista en ole juuri mitään kuullut. Jonkin huomionosoituksen pitkäaikaisesta työstä (jokin painava mitali) Kauko myöhemin sai.

Myöhemmin Aumalassa asui myös ainakin kesäaikana myöhemmin sisarusten lapsia.  
(Sisarusten lapsia ainakin  
Rauha Heikkinen: Markku Heikkinen, Marja-Leena Heikkinen  
Helmi Huusko: Pertti Huusko  
Sirkka Niskanen: Eija Huusko (mukana näytelmässä 1976)  
Eeva Mertanen: Pasi Mertanen, Kirsi Mertanen)

Kirjoitti 13.3.2021 Juha-Matti Huusko, puh. 0405282815.  
Tekstiä saa käyttää vapaasti.